Maria Sabina Simionică-o studentă-arbitru model

În septembrie 2023 s-au împlinit 3 ani de la debutul ieșencei în arbitraj. Dacă până la 16 ani câștigase 72 de cupe și medalii în turneele FRT ca jucătoare de tenis, in septembrie 2020 a debutat ca arbitru de linie la turneul ATP 100 Concord Iași Open.

În martie 2023, Maria Sabina a făcut alte cursuri pentru arbitri de scaun și a trecut cu brio de examenul final, fiind actualmente arbitru național de scaun. În ultimul an a arbitrat la cele mai importante turnee internaționale desfășurate în țară, WTA 250 Transilvania Open, WTA 125 BCR Iași Open, WTA 125 Țiriac Foundation Trophy, ATP 100 Concord Iași Open, ATP 100 BCR Sibiu Open, Fed Cup (România-Ungaria), turneele Tennis Europe (pe diverse categorii de vârstă), dar și în turneele FRT. Numărul total al competițiilor arbitrate până acum a ajuns la 25, dintre ele 14 fiind internaționale.

Pe plan artistic, în decembrie 2022 modelul Maria Sabina Simionică (First Models Agency), a fost selectat de capitală să participe la Revelionul 2023 Antena1, apărând pe micile ecrane în numeroase cadre de-a lungul nopții alături de marile vedete ale țării. De asemenea, Sabina a fost invitată la filmări și pentru realizarea unor reclame TV. Cu o lună în urmă, în noiembrie 2022, ieșeanca fusese chemată la București de ProTV (secția Sport), pentru realizarea unui frumos medalion cu ea, difuzat pe postul național de 4 ori.

Realizatorii TV erau încântați de tripla calitate a Sabinei la doar 18 ani (tenismenă de performanță, arbitru de tenis și model). Deși în această vară Maria Sabina a reușit admiterea la facultate în Iași, București și Cluj-Napoca, a ales cea mai bună variantă pentru ea, Universitatea Babeș- Bolyai din Cluj-Napoca, Facultatea de Științe Politice, Administrative și ale Comunicării, secția „Publicitate”. Fie ca toate visele să ți se împlinească, dragă Sabina, iar pentru cei ce te admiră să reprezinți mereu un pariu câștigat.

Gabriela Magori

Contents